เปิดรับสมัครร้านอาหารตามแนวสายทางรถไฟฟ้า MRT ผลิตอาหารกล่องส่งมอบให้บุคลากรทางการแพทย์และผู้ป่วยในสถานพยาบาล
นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย หรือ รฟม. เปิดเผยว่า รฟม. ขอเป็นส่วนหนึ่งในการช่วยเหลือสังคม ในช่วงสถานการณ์การแพร่ระบาดของโรคโควิด-19 ด้วยการเปิดรับสมัครร้านอาหารตามแนวสายทางรถไฟฟ้า MRT  ที่ได้รับผลกระทบจากการแพร่ระบาดของโควิด-19 โดย รฟม. จะสนับสนุนอาหารจากร้านอาหารที่ได้รับการคัดเลือก นำไปส่งมอบให้แก่บุคลากรทางการแพทย์และผู้ป่วยในสถานพยาบาลและโรงพยาบาลสนาม  สำหรับร้านค้าที่สนใจต้องมีคุณสมบัติ โดยเป็นร้านอาหารที่เปิดมาอย่างน้อย 1 ปี และสามารถทำอาหารบรรจุกล่องได้วันละ 100 กล่องขึ้นไป  ต้องตั้งอยู่ในแนวสายทางรถไฟฟ้า MRT ทั้งที่เปิดให้บริการแล้วและที่ยังอยู่ระหว่างการก่อสร้าง โดยมีระยะห่างไม่เกิน 1 กิโลเมตร จากแนวรถไฟฟ้า สามารถดูรายละเอียดที่เพจการรถไฟฟ้าขนส่งมวลชนแห่งประเทศไทย และสแกน QR Code เพื่อลงทะเบียนในแบบฟอร์ม ได้ตั้งแต่วันนี้ถึงวันที่ 28 พฤษภาคม 2564 ทั้งนี้ร้านอาหารที่ได้รับการคัดเลือกจะได้รับการติดต่อกลับจาก รฟม.นอกจากนี้ ผู้บริหารและพนักงาน รฟม. ได้มีส่วนร่วมในการส่งมอบกำลังใจและความห่วงใย โดยการเขียนข้อความให้กำลังใจ เพื่อนำไปติดลงบนกล่องอาหาร ก่อนนำไปมอบให้แก่บุคลากรทางการแพทย์และผู้ป่วยในสถานพยาบาลและโรงพยาบาลสนามต่อไป